62023CJ0168
TIESAS SPRIEDUMS (astotā palāta)
2024. gada 27. jūnijā (
*1
)
Lūgums sniegt prejudiciālu nolēmumu – Muitas savienība – Kopējais muitas tarifs – Kombinētā nomenklatūra – Tarifu klasifikācija – Optiskās šķiedras kabeļi – Apakšpozīcijas 85447000 un 90011090 – Kombinētās nomenklatūras skaidrojumu grozījumi – Tiesiskās drošības un tiesiskās paļāvības aizsardzības principi
Lietā C‑168/23
par lūgumu sniegt prejudiciālu nolēmumu atbilstoši LESD 267. pantam, ko Tribunalul Olt (Oltas apgabaltiesa, Rumānija) iesniegusi ar 2023. gada 1. marta lēmumu un kas Tiesā reģistrēts 2023. gada 17. martā, tiesvedībā
Prysmian Cabluri şi Sisteme SA
pret
Agenţia Naţională de Administrare Fiscală – Direcţia Generală Regională a Finanţelor Publice Craiova – Direcţia Regională Vamală Craiova,
Autoritatea Vamală Română,
Agenţia Naţională de Administrare Fiscală – Direcţia Generală de Administrare a Marilor Contribuabili,
TIESA (astotā palāta)
šādā sastāvā: palātas priekšsēdētājs N. Pisarra [N. Piçarra] (referents), tiesneši N. Jēskinens [N. Jääskinen] un M. Gavalecs [M. Gavalec],
ģenerāladvokāte: T. Čapeta [T. Ćapeta],
sekretārs: A. Kalots Eskobars [A. Calot Escobar],
ņemot vērā rakstveida procesu,
ņemot vērā apsvērumus, ko snieguši:
–
Prysmian Cabluri şi Sisteme SA vārdā – O. Goran, advokāts,
–
Rumānijas valdības vārdā – E. Gane, L. Ghiţă un A. Wellman, pārstāves,
–
Eiropas Komisijas vārdā – M. Salyková un E. A. Stamate, pārstāves,
ņemot vērā pēc ģenerāladvokātes uzklausīšanas pieņemto lēmumu izskatīt lietu bez ģenerāladvokāta secinājumiem,
pasludina šo spriedumu.
Spriedums
1
Lūgums sniegt prejudiciālu nolēmumu ir par to, kā interpretēt apakšpozīcijas 85447000 un 90011090 kombinētajā nomenklatūrā (turpmāk tekstā – “KN”), kas ietverta I pielikumā Padomes Regulai (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV 1987, L 256, 1. lpp.), kurā grozījumi izdarīti ar Padomes 2000. gada 31. janvāra Regulu (EK) Nr. 254/2000 (OV 2000, L 28, 16. lpp.), redakcijā, kas izriet no Komisijas 2017. gada 12. oktobra Īstenošanas regulas (ES) Nr. 2017/1925 (OV 2017, L 282, 1. lpp.) (turpmāk tekstā – “Regula Nr. 2658/87”).
2
Šis lūgums ir iesniegts tiesvedībā starp Prysmian Cabluri şi Sisteme SA (turpmāk tekstā – “Prysmian”), no vienas puses, un Agenţia Naţională de Administrare Fiscală – Direcţia Generală Regională a Finanţelor Publice Craiova – Direcţia Regională Vamală Craiova (Valsts nodokļu dienests – Krajovas Reģionālā valsts finanšu ģenerāldirekcija – Krajovas reģionālā muitas direkcija, Rumānija), Autoritatea Vamală Română (Rumānijas Muitas dienests) un Agenţia Naţională de Administrare Fiscală – Direcţia Generală de Administrare a Marilor Contribuabili (Valsts nodokļu dienests – Lielo nodokļu maksātāju pārvaldības ģenerāldirekcija, Rumānija), no otras puses, par Prysmian šķietami kļūdaini veikto optiskās šķiedras kabeļu klasificēšanu KN apakšpozīcijā 85447000, nevis minētās nomenklatūras apakšpozīcijā 90011090.
Atbilstošās tiesību normas
HS
3
Preču aprakstīšanas un kodēšanas harmonizētā sistēma (turpmāk tekstā – “HS”), ko izstrādājusi Pasaules Muitas organizācija (PMO), tika ieviesta ar Starptautisko konvenciju par preču aprakstīšanas un kodēšanas harmonizēto sistēmu, kura noslēgta 1983. gada 14. jūnijā Briselē un kopā ar tās 1986. gada 24. jūnija grozījumu protokolu Eiropas Ekonomikas kopienas vārdā apstiprināta ar Padomes 1987. gada 7. aprīļa Lēmumu 87/369/EEK (OV 1987, L 198, 1. lpp.).
4
HS skaidrojumos attiecībā uz HS pozīciju 8544 “Izolēti vadi (ieskaitot emaljētus vai anodētus), kabeļi (ieskaitot koaksiālos kabeļus) un citi izolēti elektrības vadītāji ar vai bez savienotājiem; optiskās šķiedras kabeļi, kas izgatavoti no atsevišķām šķiedrām aizsargapvalkos, samontēti vai nesamontēti ar elektrības vadītājiem, ar kabeļuzmavām vai bez tām” norādīts:
“Šajā preču pozīcijā ietverti elektrovadi, kabeļi un citi vadītāji (piemēram, lentes, vītnes, stieņi) – ar noteikumu, ka tie ir izolēti – kas tiek izmantoti kā vadītāji elektriskās iekārtās un aparātos. Saskaņā ar šo noteikumu, šajā preču pozīcijā ietilpst instalācija iekšējās apdares darbiem vai ārējai lietošanai (piemēram, pazemes, zemūdens vai gaisa vadi vai kabeļi). Šo preču dažādība ir no ļoti smalkiem izolētiem vadiem līdz sarežģītāku veidu bieziem kabeļiem.
Šajā preču pozīcijā ietverti arī nemetāla vadītāji.
[..]
Šajā preču pozīcijā ietverti arī optiskas šķiedras kabeļi, kas izgatavoti no atsevišķi apvilktām šķiedrām, neatkarīgi no tā, vai tie samontēti ar elektrības vadītājiem vai aprīkoti ar savienojumiem. Apvalki parasti ir atšķirīgās krāsās, lai ļautu identificēt šķiedras abos kabeļa galos. Optiskas šķiedras kabeļi galvenokārt tiek izmantoti telekomunikācijās, jo to datu raidīšanas jauda ir lielāka nekā elektriskiem vadītājiem.”
5
HS skaidrojumos attiecībā uz HS pozīciju 9001 “Optiskās šķiedras un optisko šķiedru kūļi; optiskās šķiedras kabeļi, izņemot tos, kas iekļauti pozīcijā 8544; loksnes un plātnes no polarizācijas materiāla; lēcas (ieskaitot kontaktlēcas), prizmas, spoguļi un citi optiskie elementi no dažādiem materiāliem, nesamontēti, izņemot šādus elementus no optiski neapstrādāta stikla” norādīts:
“[..] Šajā preču pozīcijā iekļaujamas:
A)
Optiskās šķiedras un optisko šķiedru kūļi, kā arī optiskās šķiedras kabeļi, izņemot 8544. preču pozīcijā minētos.
Optiskās šķiedras sastāv no koncentriskiem stikla vai plastmasas slāņiem ar dažādiem refrakcijas (staru laušanas) rādītājiem. Tām, kas ir izvilktas no stikla, ir ļoti plāns plastmasas pārklājums, kuru neredz ar neapbruņotu aci, kas padara šķiedras mazāk pakļautas lūzumiem. Optiskās šķiedras parasti ir uzrādītas rituļos un var būt vairāku kilometru garumā. Tās izmanto, lai izgatavotu optisko šķiedru kūļus un optisko šķiedru kabeļus.
Optisko šķiedru kūļi var būt stingri (neelastīgi), tādā gadījumā šķiedras ir aglomerētas ar saistvielu visā garumā, vai tie var būt elastīgi. Tādā gadījumā tie ir saistīti tikai galos. Ja tās (šķiedras) ir attiecīgi izkārtotas kūļos, tās var izmantot attēlu pārraidīšanai, ja izkārtojumam kūļos ir nejaušs raksturs, tie ir derīgi vienīgi apgaismošanas realizēšanai.
Optisko šķiedru kabeļi no šīs preču pozīcijas (kuriem var būt uzmontēti savienotāji) sastāv no apvalka, kurā ir viens vai vairāki optiskie kūļi, kam šķiedras nav atsevišķi pārklātas ar apvalku.
Optisko šķiedru kūļus un kabeļus lieto galvenokārt optiskajos aparātos, sevišķi endoskopos (9018. preču pozīcija).
[..]
Tomēr šajā preču pozīcijā nav iekļaujami:
[..]
g)
Optiskās šķiedras kabeļi, kas ir izgatavoti no atsevišķi ar apvalku pārklātām šķiedrām (8544. preču pozīcija).”
KN
6
Kā izriet no Regulas Nr. 2658/87 1. panta, KN reglamentē Eiropas Savienībā importēto preču tarifu klasifikāciju. Tajā ir pārņemtas HS pozīcijas un sešciparu apakšpozīcijas, un tikai ar septīto un astoto ciparu ir izveidots vienīgi tai piemītošs apakšiedalījums.
7
Saskaņā ar Regulas Nr. 2658/87 12. panta 1. punktu Eiropas Komisija katru gadu pieņem regulu, kas atveido KN pilnu versiju kopā ar atbilstošajām autonomajām un līgtajām kopējā muitas tarifa nodokļa likmēm, ievērojot Eiropas Savienības Padomes vai Komisijas veiktos pasākumus. Minēto regulu publicē Eiropas Savienības Oficiālajā Vēstnesī vēlākais līdz 31. oktobrim, un to piemēro no nākamā gada 1. janvāra.
8
Kā izriet no šī sprieduma 1. punkta, pamatlietā piemērojama KN redakcija, kas izriet no Īstenošanas regulas Nr. 2017/1925, kuru piemēro no 2018. gada 1. janvāra.
9
KN pirmajā daļā “Ievada noteikumi” ir ietverta I sadaļa, kurā izklāstīti “vispārīgi noteikumi” un kuras A. daļā “Vispārīgi [KN] interpretācijas noteikumi” noteikts:
“[KN] preces klasificē pēc šādiem principiem.
1.
Sadaļu, nodaļu un apakšnodaļu virsraksti doti tikai ērtības labad; juridiski klasifikāciju nosaka pozīciju ieraksti un sadaļu un nodaļu piezīmes, kā arī tālāk izklāstītie noteikumi, ja vien pozīcijās un piezīmēs nav noteikts citādi.
[..]
6.
Juridiski preču klasifikāciju pozīciju apakšpozīcijās nosaka apakšpozīciju ieraksti un piezīmes, kā arī iepriekš minētie noteikumi pēc analoģijas, ievērojot, ka salīdzināmas ir tikai viena līmeņa apakšpozīcijas. Piemērojot šo noteikumu, ņem vērā arī atbilstīgo sadaļu un nodaļu piezīmes, ja vien konteksts nenosaka citādi.”
10
KN otrajā daļā “Muitas nodokļu saraksts” citastarp ir ietverta XVI sadaļa “Mehānismi un mehāniskas ierīces; elektroiekārtas; to daļas; skaņu ierakstīšanas un atskaņošanas aparatūra, televīzijas attēla un skaņas ierakstīšanas un reproducēšanas aparatūra un šādu izstrādājumu daļas un piederumi”. Šīs sadaļas 1. piezīmes m) punktā precizēts, ka tajā neietilpst izstrādājumi, kas minēti 90. nodaļā.
11
Minētajā XVI sadaļā iekļauta 85. nodaļa “Elektroierīces un elektroiekārtas un to detaļas; skaņu ierakstīšanas un atskaņošanas aparatūra, televīzijas attēla un skaņas ierakstīšanas un reproducēšanas aparatūra un šādu izstrādājumu detaļas un piederumi”. Šajā nodaļā ietverta KN pozīcija 8544, kas ir strukturēta šādi:
“KN kods
Apraksts
Līgtā nodokļa likme (%)
Papildu mērvienība
(1)
(2)
(3)
(4)
8544
Izolēti vadi (ieskaitot emaljētus vai anodētus), kabeļi (ieskaitot koaksiālos kabeļus) un citi izolēti elektrības vadītāji ar vai bez savienotājiem; optiskās šķiedras kabeļi, kas izgatavoti no atsevišķām šķiedrām aizsargapvalkos, samontēti vai nesamontēti ar elektrības vadītājiem, vai ar kabeļuzmavām vai bez tām
[..]
8544 70 00
– optiskās šķiedras kabeļi
bez nod.
–”
12
KN otrajā daļā iekļauta arī XVIII sadaļa “Optiskās ierīces un aparatūra, foto un kino ierīces un aparatūra, mērierīces un kontrolierīces un aparatūra, precīzijas instrumenti un iekārtas, medicīnas un ķirurģiski instrumenti un aparatūra; pulksteņi; mūzikas instrumenti; to daļas un piederumi”. Šajā sadaļā ietverta 90. nodaļa “Optiskās ierīces un aparatūra, foto un kino ierīces un aparatūra, mērierīces un kontrolierīces un aparatūra, precīzijas instrumenti un iekārtas, medicīnas un ķirurģiski instrumenti un aparatūra; to daļas un piederumi”.
13
Šajā nodaļā tostarp ietverta KN pozīcija 9001, kas ir strukturēta šādi:
“KN kods
Apraksts
Līgtā nodokļa likme (%)
Papildu mērvienība
(1)
(2)
(3)
(4)
9001
Optiskās šķiedras un optisko šķiedru kūļi; optiskās šķiedras kabeļi, izņemot tos, kas iekļauti pozīcijā 8544; loksnes un plātnes no polarizācijas materiāla; lēcas (ieskaitot kontaktlēcas), prizmas, spoguļi un citi optiskie elementi no dažādiem materiāliem, nesamontēti, izņemot šādus elementus no optiski neapstrādāta stikla
9001 10
– optiskās šķiedras, optiskās šķiedras grīstes un kabeļi
9001 10 10
– kabeļi attēla pārraidīšanai
2,9
–
9001 10 90
– – citādi
2,9
–
[..]”
14
90. nodaļas 1. piezīmes h) punktā precizēts, ka šajā nodaļā neietilpst optiskās šķiedras kabeļi, kas iekļauti pozīcijā 8544.
15
Pamatlietā nozīme ir KN skaidrojumiem, kurus Komisija izstrādājusi saskaņā ar Regulas Nr. 2658/87 9. panta 1. punkta a) apakšpunkta otro ievilkumu un kuri publicēti Eiropas Savienības Oficiālajā Vēstnesī attiecīgi 2007. gada 8. decembrī (OV 2007, C 296, 4. lpp.; turpmāk tekstā – “2007. gada skaidrojumi”) un 2019. gada 24. maijā (OV 2019, C 179, 4. lpp.; turpmāk tekstā – “2019. gada skaidrojumi”).
16
2007. gada skaidrojumos attiecībā uz KN apakšpozīciju 85447000 bija precizēts:
“85447000 – Optiskās šķiedras kabeļi
Šajā apakšpozīcijā ietilpst arī optiskās šķiedras kabeļi, kuri, piemēram, paredzēti izmantošanai telekomunikāciju tīklos, un kas izgatavoti no optiskās šķiedras, katra šķiedra ir pārklāta ar īpašā aizsargapvalkā atrodošos dubultu akrilāta polimēra kārtu. Pārklājuma iekšējais apvalks veidots no mīkstā akrilāta, bet ārējais apvalks – no cietā akrilāta, kas tiek pārklāts ar dažādu krāsu slāni.
Katras optiskās šķiedras pārklājums nodrošina aizsardzību un struktūras viengabalainību, piemēram, aizsargājot katru šķiedru no lūzumiem.”
17
2019. gada skaidrojumos attiecībā uz KN apakšpozīciju 85447000 ir precizēts:
“85447000 – Optiskās šķiedras kabeļi
Šajā apakšpozīcijā ietilpst arī optiskās šķiedras kabeļi, kuri paredzēti izmantošanai, piemēram, telekomunikācijās un kuri izgatavoti no vienas vai vairākām 9001. pozīcijas optiskajām šķiedrām, kas katra atsevišķi pārklāta ar divām akrilāta polimēra kārtām. Pārklājuma iekšējā kārta veidota no mīksta akrilāta un ārējā kārta veidota no cieta akrilāta, un ārējā kārta var būt krāsota vai pārklāta ar atšķirīgas krāsas kārtu, lai varētu identificēt šķiedras. Optiskās šķiedras ir katra atsevišķā apvalkā, kas veidots no divkārtu pārklājuma; tās pašas par sevi, iekams nav iestrādātas aizsargapvalkā, neveido 8544. pozīcijas kabeļus.
Katras optiskās šķiedras divkārtu pārklājums nodrošina aizsardzību un struktūras viengabalainību, piemēram, aizsargā katru šķiedru no lūzumiem un noberzumiem.”
Regula (ES) Nr. 952/2013
18
Eiropas Parlamenta un Padomes Regulas (ES) Nr. 952/2013 (2013. gada 9. oktobris), ar ko izveido Savienības Muitas kodeksu (OV 2013, L 269, 1. lpp.) 33. pantā noteikts:
“1.   Muitas dienesti pēc pieteikuma iesniegšanas pieņem lēmumus, kas attiecas uz saistošu informāciju par tarifu (SIT lēmumi), vai lēmumus, kas attiecas uz saistošu informāciju par izcelsmi (SII lēmumi).
[..]
2.   SIT vai SII lēmumi ir saistoši vienīgi attiecībā uz tarifa klasifikāciju vai preču izcelsmes noteikšanu:
a)
muitas dienestiem attiecībā uz lēmuma turētāju tikai attiecībā uz precēm, par kurām muitas formalitātes ir pabeigtas pēc dienas, kad lēmums stājies spēkā;
b)
lēmuma turētājam attiecībā uz muitas dienestiem tikai no dienas, kad minētā persona saņem paziņojumu par lēmumu vai kad uzskata, ka tā to ir saņēmusi.
[..]”
Pamatlieta un prejudiciālie jautājumi
19
Prysmian no 2018. gada 6. jūlija līdz 21. decembrim importēja preces (turpmāk tekstā – “attiecīgās preces”), kuras deklarēja KN apakšpozīcijā 85447000 (“Optiskās šķiedras kabeļi”) un kurām bija piemērojama 0 % ievedmuitas nodokļa likme.
20
2019. gada 1. jūlijāPrysmian informēja Biroul Vamal Olt (Oltas Muitas pārvalde, Rumānija, turpmāk tekstā – “BVO”), ka, ņemot vērā 2019. gada skaidrojumos izdarītos grozījumus, salīdzinot tos ar 2007. gada skaidrojumiem, attiecīgās preces tagad ietilpst KN apakšpozīcijā 90011090, kas attiecas uz “optikas šķiedrām” un tām ir piemērojama ievedmuitas nodokļa likme 2,9 %. Pēc tam Prysmian lūdza pārrēķināt par šīm precēm maksājamos ievedmuitas nodokļus, sākot no 2019. gada 24. maija, kas atbilst 2019. gada skaidrojumu publicēšanas Eiropas Savienības Oficiālajā Vēstnesī datumam.
21
Pēc laikā no 2021. gada aprīļa līdz jūnijam veiktās pēcmuitošanas pārbaudes Direcţia Regională Vamală Craiova (Krajovas Reģionālā muitas direkcija, Rumānija) ar 2021. gada 29. jūnija lēmumu atzina, ka attiecīgās preces ir no atsevišķām šķiedrām aizsargapvalkos izgatavotas optiskās šķiedras, kas ietilpst KN apakšpozīcijā 90011090 un kam piemērojama ievedmuitas nodokļa likme 2,9 %. Tādēļ tā pārrēķināja muitas nodokļus par visu to attiecīgo preču importu, kuras Prysmian bija deklarējusi kā “optiskās šķiedras kabeļus”, kas ietilpst KN apakšpozīcijā 85447000, un uzdeva šai sabiedrībai samaksāt papildu muitas nodokļus un nokavējuma procentus par kopējo summu 992430 Rumānijas lejas (RON) (aptuveni 201000 EUR).
22
Prysmian iesniedza sūdzību par šo lēmumu Agenţia Naţională de Administrare Fiscală – Direcţia Generală de Administrare a Marilor Contribuabili (Valsts nodokļu dienests – Lielo nodokļu maksātāju pārvaldības ģenerāldirekcija, Rumānija); šī sūdzība ar 2021. gada 17. novembra lēmumu tika noraidīta.
23
Pēc tam Prysmian vērsās iesniedzējtiesā – Tribunalul Olt (Oltas apgabaltiesa, Rumānija) – ar prasību atcelt 2021. gada 17. novembra un 2021. gada 29. jūnija lēmumus, kā arī atbrīvot no galvenajām un papildu nodokļu saistībām, kas noteiktas ar šiem lēmumiem.
24
Iesniedzējtiesa vēlas noskaidrot, vai 2019. gada skaidrojumi ir mainījuši 2007. gada skaidrojumu nozīmi un vai šādā gadījumā attiecīgo preču retroaktīva pārklasificēšana KN tarifu pozīcijā 90011090 apdraud tiesiskās drošības un paredzamības principus.
25
Šī tiesa arī vaicā, vai atbilstoši tarifu klasifikācijas vienveidīgas piemērošanas principam kopsakarā ar tiesiskās drošības un tiesiskās paļāvības aizsardzības principiem tai jāņem vērā, pirmkārt, citu valstu muitas iestāžu lēmumi un, otrkārt, citu dalībvalstu muitas iestāžu vai tiesu lēmumi, ar kuriem attiecīgās preces klasificētas KN pozīcijā 8544 vai ar kuriem apstiprināta šādi veiktā klasifikācija.
26
Šādos apstākļos Tribunalul Olt (Oltas apgabaltiesa, Rumānija) nolēma apturēt tiesvedību un uzdot Tiesai šādus prejudiciālus jautājumus:
“1)
Vai, interpretējot [KN], ņemot vērā [2007. gada skaidrojumus], izstrādājums, kas izgatavots no optiskas dzīslas un optiska pārklājuma, kura pirmā iekšējā kārta veidota no mīksta akrilāta un otrā ārējā kārta veidota no cieta krāsota akrilāta (pārklājuma sistēmas, kas dēvētas par ColorLock), var tikt klasificēts [KN] 85447000 pozīcijā?
2)
Ja atbilde uz pirmo jautājumu ir noliedzoša, vai, interpretējot tiesiskās drošības un tiesiskās paļāvības aizsardzības principus, valsts muitas dienesti var neņemt vērā tādu minētās valsts muitas dienesta lēmumu esamību, kuros nav apstrīdēta šā izstrādājuma klasifikācija 85447000 pozīcijā, un arī labvēlīgus lēmumus, kas attiecas uz saistošu informāciju par tarifu (kas nodrošina atbrīvojumu no muitas nodokļiem un no [pievienotās vērtības nodokļa]), kurus pieņēmuši citu Eiropas Savienības dalībvalstu muitas dienesti vai arī tiesas un kuri apstiprina šādu tarifu klasifikāciju, šai rīcībai nepārkāpjot tarifu klasifikācijas vienveidīgas piemērošanas principus, kā izriet no [LESD] 28. panta kopsakarā ar Tiesas atzītajiem tiesiskās drošības un tiesiskās paļāvības aizsardzības principiem, kas ir nozīmīgi Savienības tiesību piemērošanā?
3)
Ja atbilde uz otro jautājumu ir noliedzoša, vai, interpretējot [Regulas Nr. 952/2013] 114. pantu, ievērojot tiesiskās drošības un tiesiskās paļāvības aizsardzības principus, ir iespējams, ka varbūtējs skaidrības trūkums [2007. gada skaidrojumos], kā dēļ vēlāk tika sniegts papildu paskaidrojums, rada papildu nodokļu pienākumu kādas dalībvalsts nodokļu maksātājam, it īpaši, ja laika gaitā minētās valsts muitas dienesti pieņēmuši lēmumus, kuros nav apstrīdēta šā izstrādājuma klasifikācija 85447000 pozīcijā, bet ir bijuši arī labvēlīgi citu Savienības dalībvalstu muitas dienestu vai arī tiesu lēmumi, kas attiecas uz saistošu informāciju par tarifu un ar ko apstiprināta šāda veida tarifu klasifikācija?”
Par prejudiciālajiem jautājumiem
Par pirmo jautājumu
27
Ar pirmo jautājumu iesniedzējtiesa būtībā vēlas noskaidrot, vai KN apakšpozīcija 85447000 jāinterpretē tādējādi, ka tajā ietilpst optiskās šķiedras kabelis, kas izgatavots no optiskas dzīslas un optiska pārklājuma, kura pirmā – iekšējā – kārta veidota no mīksta akrilāta un otrā – ārējā – kārta veidota no cieta krāsota akrilāta.
28
Vispirms jāatgādina – ja Tiesai jāsniedz prejudiciāls nolēmums tarifu klasifikācijas jomā, tās uzdevums drīzāk ir izskaidrot iesniedzējtiesai kritērijus, kuru izmantošana ļaus tai pareizi klasificēt preces, kas aplūkotas tajā izskatāmajā lietā, nevis pašai veikt šo klasifikāciju. Šādai klasifikācijai jāveic tīri faktisks vērtējums par šo preču īpašībām, kas saistībā ar šādu lūgumu sniegt prejudiciālu nolēmumu ir valsts tiesas, nevis Tiesas kompetencē (šajā nozīmē skat. spriedumu, 2023. gada 9. februāris, LB (Piepūšamie sēžammaisi), C‑635/21, EU:C:2023:85, 31. punkts un tajā minētā judikatūra).
29
Tāpat saskaņā ar KN interpretācijas vispārīgo noteikumu 1. noteikumu preču klasifikāciju nosaka atbilstoši šīs nomenklatūras pozīciju ierakstiem un sadaļu vai nodaļu piezīmēm. Tā kā pamatlietas priekšmets ir attiecīgo preču tarifu klasifikācija minētās nomenklatūras apakšpozīcijās 85447000 vai 90011090, šāda klasifikācija saskaņā ar šo vispārīgo noteikumu 6. noteikumu jānosaka atbilstoši šo apakšpozīciju ierakstiem un piezīmēm un var ņemt vērā arī atbilstīgo sadaļu un nodaļu piezīmes, ja vien konteksts nenosaka citādi.
30
Tiesiskās drošības un pārbaužu atvieglošanas interesēs izšķirošais kritērijs preču tarifu klasifikācijai vispārīgi rodams attiecīgo preču objektīvajās īpašībās un pazīmēs, kā tās definētas KN attiecīgo pozīciju un sadaļu vai nodaļu piezīmju formulējumā. Paredzētā attiecīgās preces izmantošana var būt objektīvs klasifikācijas kritērijs, ciktāl tā šai precei ir raksturīga, un tā jāizvērtē, ievērojot preces objektīvās īpašības un pazīmes (šajā nozīmē skat. spriedumus, 2021. gada 3. jūnijs, Flavourstream, C‑822/19, EU:C:2021:444, 34. punkts, un 2023. gada 9. februāris, LB (Piepūšamie sēžammaisi), C‑635/21, EU:C:2023:85, 33. punkts).
31
Turklāt, lai gan HS un KN skaidrojumi nav saistoši, šie skaidrojumi ir svarīgi līdzekļi, lai nodrošinātu vienveidīgu kopējā muitas tarifa piemērošanu, un paši par sevi sniedz noderīgus elementus tā interpretācijai (šajā nozīmē skat. spriedumus, 2020. gada 18. jūnijs, Hydro Energo, C‑340/19, EU:C:2020:488, 36. punkts, un 2023. gada 9. februāris, LB (Piepūšamie sēžammaisi), C‑635/21, EU:C:2023:85, 34. punkts).
32
Pirmkārt, KN apakšpozīcija 85447000“Optiskās šķiedras kabeļi” ir šīs nomenklatūras pozīcijas 8544 apakšiedalījums, un šīs pozīcijas formulējumā citastarp minēti “optiskās šķiedras kabeļi, kas izgatavoti no atsevišķām šķiedrām aizsargapvalkos”. KN pozīcijas 9001 nosaukumā citstarp minētas “optiskās šķiedras un optisko šķiedru kūļi, optiskās šķiedras kabeļi, izņemot tos, kas iekļauti pozīcijā 8544”. 90. nodaļas 1. piezīmes h) punktā precizēts, ka šajā nodaļā neietilpst optiskās šķiedras kabeļi, kas iekļauti pozīcijā 8544.
33
Otrkārt, 2007. gada skaidrojumos ietvertajos paskaidrojumos attiecībā uz KN apakšpozīciju 85447000 precizēts, ka šajā apakšpozīcijā ietilpst arī optiskās šķiedras kabeļi, kuri, piemēram, paredzēti izmantošanai telekomunikāciju tīklos un izgatavoti no optiskās šķiedras, kur katra šķiedra pārklāta ar īpašā aizsargapvalkā atrodošos dubultu akrilāta polimēra kārtu.
34
Treškārt, saskaņā ar HS skaidrojumiem šīs sistēmas pozīcijā 8544 ietilpst optiskās šķiedras kabeļi, kas izgatavoti no atsevišķām šķiedrām aizsargapvalkos, samontēti vai nesamontēti ar elektrības vadītājiem, vai ar kabeļuzmavām vai bez tām, bet minētās sistēmas pozīcijā 9001 ietilpst “optiskās šķiedras un optisko šķiedru kūļi; optiskās šķiedras kabeļi, izņemot tos, kas iekļauti pozīcijā 8544”. Šajos skaidrojumos turklāt precizēts, ka HS pozīcijā 9001 ietilpstošie optiskās šķiedras kabeļi sastāv no apvalka, kurā ir viens vai vairāki optisko šķiedru kūļi, kam šķiedras nav atsevišķi pārklātas ar apvalku.
35
No iepriekš minētā izriet, pirmām kārtām, ka KN ir nošķirti “kabeļi” un “atsevišķas šķiedras aizsargapvalkos” un ka šīs nomenklatūras pozīcijā 8544 ietilpst tikai optiskās šķiedras kabeļi, kas izgatavoti no atsevišķām šķiedrām aizsargapvalkos, bet ne pašas optiskās šķiedras. Savukārt atbilstoši KN 9001 pozīcijas formulējumam atsevišķās optiskās šķiedras, kā arī optisko šķiedru kūļi ietilpst minētajā pozīcijā.
36
Otrām kārtām, ņemot vērā KN 8544 pozīcijas formulējumu, kā arī skaidrojumus par KN apakšpozīciju 85447000 un HS skaidrojumus par šīs sistēmas pozīciju 8544, optiskajām šķiedrām, no kurām sastāv kabelis, jābūt gan iegūtām no atsevišķā apvalkā esošām šķiedrām, gan iestrādātām aizsargapvalkā vai aizsargkorpusā, lai tās varētu ietilpt šajā pozīcijā.
37
Šajā lietā no lūguma sniegt prejudiciālu nolēmumu izriet, ka attiecīgās preces ir optiskās šķiedras kabeļi, kas izgatavoti no tādā atsevišķā apvalkā esošām šķiedrām, kuru veido divkārtu pārklājums un kurām nav aizsargapvalka. Tādēļ, neskarot pārbaudes, kas būs jāveic iesniedzējtiesai, šīs preces – tā kā tās neatbilst iepriekšējā punktā atgādinātajam otrajam kumulatīvajam nosacījumam – nevar ietilpt KN pozīcijā 8544 un klasificējamas minētās nomenklatūras 9001 pozīcijā.
38
Ņemot vērā iepriekš minēto, uz pirmo jautājumu jāatbild, ka KN apakšpozīcija 85447000 jāinterpretē tādējādi, ka tajā neietilpst optiskās šķiedras kabelis, kas izgatavots no optiskas dzīslas un optiska pārklājuma, kura pirmā – iekšējā – kārta veidota no mīksta akrilāta un otrā – ārējā – kārta veidota no cieta krāsota akrilāta.
Par otro jautājumu
39
Ar otro jautājumu iesniedzējtiesa būtībā vēlas noskaidrot, vai tiesiskās drošības un tiesiskās paļāvības aizsardzības principi jāinterpretē tādējādi, ka tie liedz dalībvalsts muitas iestādēm iekasēt nodokļus un citus maksājumus, kas nodokļu maksātājam jāmaksā par šo iestāžu ieskatā kļūdaini veikto preces klasifikāciju kādā KN apakšpozīcijā, ja SIT lēmumos, kuru attiecībā uz citiem nodokļu maksātājiem pieņēmušas šīs iestādes un citu dalībvalstu muitas iestādes, kā arī citu dalībvalstu tiesu nolēmumos nav novirzes no šāda veida tarifu klasifikācijas.
40
Tiesiskās drošības princips, no kura izriet tiesiskās paļāvības aizsardzības princips, it īpaši nosaka, pirmkārt, ka tiesību normām jābūt skaidrām un precīzām un, otrkārt, ka attiecīgajām personām jāspēj paredzēt to piemērošanu, it īpaši tad, ja šīs normas var nelabvēlīgi ietekmēt personas vai uzņēmumus. Tiesiskās drošības principa prasība it īpaši ir tāda, ka tiesiskajam regulējumam jāļauj ieinteresētajām personām precīzi zināt tajā noteikto saistību apjomu un nepārprotami zināt savas tiesības un pienākumus, un spēt atbilstoši rīkoties (spriedums, 2021. gada 3. jūnijs, Jumbocarry Trading, C‑39/20, EU:C:2021:435, 48. punkts un tajā minētā judikatūra).
41
Tiesības atsaukties uz tiesiskās paļāvības aizsardzības principu ir tikai tiesību subjektam, kuram kāda valsts administratīvā iestāde devusi pamatotas cerības, kas balstītas uz konkrētiem, beznosacījumu un saskaņotiem solījumiem, kurus tā viņam esot sniegusi un kas izriet no pilnvarotiem un uzticamiem avotiem (šajā nozīmē skat. spriedumus, 2018. gada 7. augusts, Ministru kabinets, C‑120/17, EU:C:2018:638, 50. punkts, un 2022. gada 31. marts, Smetna palata na Republika Bulgaria, C‑195/21, EU:C:2022:239, 65. punkts).
42
Šajā lietā, pirmkārt, – kā atgādināts šī sprieduma 32.–37. punktā – no KN apakšpozīciju 85447000 un 90011090 skaidrā un precīzā formulējuma, lasot tās 2007. gada skaidrojumu un HS gaismā, izriet, ka tādas preces kā aplūkotās ietilpst pēdējā minētajā apakšpozīcijā, nevis pirmajā apakšpozīcijā.
43
Šajā ziņā pretēji Prysmian apgalvojumiem 2019. gada skaidrojumos, kuros norādīts, ka atsevišķā apvalkā esošās optiskās šķiedras “pašas par sevi, iekams nav iestrādātas aizsargapvalkā, neveido 8544. pozīcijas kabeļus”, ir tikai precizēts tā nosacījuma saturs, kas attiecas uz aizsargapvalka esamību, negrozot 2007. gada skaidrojumu nepārprotamo formulējumu.
44
Otrkārt, saskaņā ar Regulas Nr. 952/2013 33. panta 2. punktu uz SIT attiecībā pret to izdevušajiem muitas dienestiem un citu dalībvalstu muitas dienestiem var atsaukties tikai lēmuma turētājs vai tā pārstāvis (šajā nozīmē skat. spriedumu, 2011. gada 7. aprīlis, Sony Supply Chain Solutions (Europe), C‑153/10, EU:C:2011:224, 39. punkts).
45
Tā kā citu muitas iestāžu izsniegtie SIT un citu dalībvalstu tiesu nolēmumi, ar kuriem attiecīgās preces klasificētas KN apakšpozīcijā 85447000 vai ar kuriem ir apstiprināta šādi veiktā klasifikācija, nebija adresēti Prysmian, šādu informāciju un lēmumus nevar uzskatīt par tādiem, ar kuriem šai sabiedrībai būtu sniegti konkrēti, beznosacījuma un saskaņoti solījumi šī sprieduma 41. punktā atgādinātās judikatūras izpratnē, kas varētu radīt tai tiesisko paļāvību par šādas klasifikācijas pamatotību.
46
Ņemot vērā iepriekš minētos apsvērumus, uz otro jautājumu jāatbild, ka tiesiskās drošības un tiesiskās paļāvības aizsardzības principi jāinterpretē tādējādi, ka tie neliedz dalībvalsts muitas iestādēm iekasēt nodokļus un citus maksājumus, kuri nodokļu maksātājam jāmaksā par šo iestāžu ieskatā kļūdaini veikto preces klasifikāciju kādā KN apakšpozīcijā, pat ja SIT lēmumos, ko attiecībā uz citiem nodokļu maksātājiem pieņēmušas šīs iestādes un citu dalībvalstu muitas iestādes, kā arī citu dalībvalstu tiesu nolēmumos nav novirzes no šāda veida tarifu klasifikācijas.
Par trešo jautājumu
47
Ņemot vērā uz otro jautājumu sniegto atbildi, uz trešo jautājumu nav jāatbild.
Par tiesāšanās izdevumiem
48
Attiecībā uz pamatlietas pusēm šī tiesvedība izriet no tiesvedības, kas notiek iesniedzējtiesā, tāpēc tā lemj par tiesāšanās izdevumiem. Izdevumi, kas radušies, iesniedzot apsvērumus Tiesai, un kas nav minēto pušu izdevumi, nav atlīdzināmi.
Ar šādu pamatojumu Tiesa (astotā palāta) nospriež:
1)
Padomes Regulas (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu, kurā grozījumi izdarīti ar Padomes 2000. gada 31. janvāra Regulu (EK) Nr. 254/2000, redakcijā, kas izriet no Komisijas 2017. gada 12. oktobra Īstenošanas regulas (ES) 2017/1925, I pielikumā ietvertās kombinētās nomenklatūras apakšpozīcija 85447000
jāinterpretē tādējādi, ka
tajā neietilpst optiskās šķiedras kabelis, kas izgatavots no optiskas dzīslas un optiska pārklājuma, kura pirmā – iekšējā – kārta veidota no mīksta akrilāta un otrā – ārējā – kārta veidota no cieta krāsota akrilāta.
2)
Tiesiskās drošības un tiesiskās paļāvības aizsardzības principi
jāinterpretē tādējādi, ka
tie neliedz dalībvalsts muitas iestādēm iekasēt nodokļus un citus maksājumus, kuri nodokļu maksātājam jāmaksā par šo iestāžu ieskatā kļūdaini veikto preces klasifikāciju kādā Padomes Regulas (EEK) Nr. 2658/87 par tarifu un statistikas nomenklatūru un kopējo muitas tarifu, kurā grozījumi izdarīti ar Padomes Regulu (EK) Nr. 254/2000, redakcijā, kas izriet no Komisijas Īstenošanas regulas (ES) 2017/1925, I pielikumā ietvertās kombinētās nomenklatūras apakšpozīcijā, pat ja lēmumos, kas attiecas uz saistošu informāciju par tarifu un ko attiecībā uz citiem nodokļu maksātājiem pieņēmušas šīs iestādes un citu dalībvalstu muitas iestādes, kā arī citu dalībvalstu tiesu nolēmumos nav novirzes no šāda veida tarifu klasifikācijas.
[Paraksti]
(
*1
)	Tiesvedības valoda – rumāņu.